Begraafplaas verdwyn in sinkgat’n Sinkgat het groot skade aan die Khutsong-begraafplaas aan die Wes-Rand aangerig. (Foto: Verskaf) Talle grafte by die plaaslike begraafplaas in die Khutsong-nedersetting aan die Wes-Rand het oor die afgelope naweek in ŉ sinkgat verdwyn, terwyl verskeie ander grafstene gebreek of omgeval het. “Die situasie veroorsaak innige pyn en lyding vir gemeenskappe wie se geliefdes hier begrawe is,” het Welile Fihla, DA-raadslid in Merafong, Dinsdag in ŉ verklaring gesê. “Ons is uiters bekommerd dat indien daar nie dringend opgetree word nie, families nie hul geliefdes se oorskot veilig sal kan bewaar nie. Om net by die begraafplaas te wees, hou risiko’s in aangesien die vorming van sinkgate onvoorspelbaar is, en onskuldige mense beseer kan word.” ’n Sinkgat het groot skade aan die Khutsong-begraafplaas aan die Wes-Rand aangerig. (Foto: Verskaf) Fihla het die begraafplaas vandeesweek besoek ná verskeie klagtes uit die gemeenskap oor die vorming van ’n sinkgat. Swaar reën oor die naweek het die situasie vererger en ernstige skade aan die begraafplaas aangerig. “Gebreekte en omgedolwe grafstene is oral gesaai. Dit vernietig die nalatenskappe van die mense wat dit [die grafstene] verteenwoordig.” Die DA sê die situasie is nou formeel onder die aandag van die munisipaliteit gebring, wat glo aan die party die versekering gegee het dat dringende stappe gedoen sal word. Dit is egter nie die eerste keer dat sinkgate in die gebied inwoners in ŉ krisis dompel nie. Hoewel die woord “khutsong” in Afrikaans “vrede” beteken, het die Khutsong-gemeenskap ŉ lang geskiedenis van sinkgate wat gereeld dié inwoners se vrede steel. News 24 het in September verlede jaar berig dat inwoners van Khutsong in vrees lewe aangesien talle huise – veral in die ouer dele van die nedersetting – al deur sinkgate verswelg of beskadig is. Baie inwoners het al na Merafong gevlug, waar munisipale RDP-huise deur die Sibanye-mynmaatskappy en die departement van openbare werke geskenk is. Baie inwoners wil egter nie die gebied en hul huise verlaat nie. “Hoewel dié gebied al tot ’n rampgebied verklaar en honderde miljoene rand vir herstelwerk toegeken is, ly inwoners elke dag skade en verlies. “Die huidige situasie by die begraafplaas vryf verdere sout in die gemeenskap se wonde,” het Fihla gesê.